**Doteraz nebol zazmluvnený ani jediný projekt**

**Miestnym akčným skupinám hrozí finančný kolaps**

*Tlačová správa*

*25. novembra 2020*

**Slovensko môže prísť o 200 miliónov eur. Miestne akčné skupiny (MAS), ktoré spájajú aktérov v jednotlivých vidieckych regiónoch a majú byť lídrami regionálneho rozvoja, bojujú o prežitie. MAS môžu v tomto programovom období čerpať na rozvoj vidieka 200 miliónov eur z dvoch fondov EÚ, no ani v jednom sa čerpanie prakticky ešte nezačalo.**

Na Slovensku je 110 miestnych akčných skupín, ktoré pokrývajú viac ako tri štvrtiny územia krajiny. V novembri ubehli tri roky, odkedy dostali štatúty a mohli začať pracovať. Doteraz nemajú podpísanú ani jednu zmluvu na realizáciu projektov žiadateľov o nenávratný finančný príspevok (NFP).

MAS LEV podala prvé projekty už v novembri 2019. Dnes majú síce rozhodnutia o schválení projektov prvých konečných užívateľov, zmluvy o poskytnutí NFP však nie. V podobnej situácii sú aj inde: *„Začiatkom februára sme podali na Pôdohospodársku platobnú agentúru (PPA) 15 projektov od obcí z nášho regiónu a doteraz nemáme žiadnu spätnú väzbu. Nie je zazmluvnený ani jeden projekt,“* upozorňuje Martina Kenderová z MAS Vršatec. Jej slová potvrdzuje predseda Národnej siete (NS) MAS Štefan Škultéty: *„Akčné skupiny do leta podali viac ako 1 200 projektov a všetky ležia na stole PPA v Nitre. Niekoľko z nich bolo schválených, ale zmluva nie je podpísaná žiadna, ani jeden projekt nie je dotiahnutý do konca. Končí nám rok 2020, my stále stojíme a chýbajú nám peniaze na prevádzku i na projekty.“*

MAS slúžia na to, aby implementovali európsky program LEADER zameraný na rozvoj vidieka. Ich úlohou je spájať verejný, súkromný a občiansky sektor, motivovať ich na spoluprácu a rozvíjať región podľa toho, čo potrebuje. Členmi MAS môžu byť samosprávy, podnikatelia, tretí sektor i samotní občania. Spoločne musia pre dané územie vypracovať stratégiu miestneho rozvoja (CLLD) s ohľadom na tradície, miestne potreby a možnosti. V súlade s ňou môžu následne podávať miestne projekty. *„LEADER je metóda na podporu lokálnej ekonomiky. Znamená to, že peniaze ostávajú tam, kde ľudia tvoria hodnoty. Cieľom je prostredníctvom projektov podporiť samosprávy, farmárov, podnikateľov a remeselníkov,“* vysvetľuje Monika Slížiková z MAS Tekov-Hont.

V novembri uplynul rok od podania prvých projektov od žiadateľov, ktorými boli samosprávy a zástupcovia MAS zdôrazňujú, že situácia je kritická. Doteraz neboli uvoľnené peniaze ani na jeden z projektov, ktoré boli na úrovni MAS schválené. Rozvoj územia sa prakticky nerealizuje. Žiadatelia odstupujú od projektov a realizujú ich z vlastných zdrojov. Miestne **akčné skupiny zatiaľ získali** len zdroje na svoju prevádzku, takže reálne čerpanie predstavuje asi 10 %. Systém financovania funguje väčšinou na refundácii. MAS musia všetko spraviť z vlastných zdrojov a peniaze dostanú, až keď predložia žiadosť o platbu. Na preplatenie financií však čakajú aj polroka, dokonca rok. Riadiace orgány dlhými lehotami dostávajú MAS-ky do rizikových situácií, ktoré samotné MAS nezapríčinili. Aby prežili, museli si vziať úvery, pracujú v úspornom režime, vynakladajú zdroje len na nevyhnutné zabezpečenie svojho chodu. Sú vo veľkej neistote a kanceláriám hrozí finančný kolaps. Musia prefinancovať 17-20 mesiacov svojho fungovania – z vlastných a úverových zdrojov. Ako upozorňuje podpredseda NS MAS a predseda MAS Horný Šariš – Minčol Milan Semančík, *„nemôžeme to takto ťahať ďalej. Požičiavame si peniaze, aby sme vykryli financie na svoje fungovanie. Vládne obrovská nervozita. Rokoval som s bankou, kde máme požičané peniaze, a dohodli sme sa aspoň na predĺžení splatnosti do konca marca. Ale to nie je riešenie.“*

Aj druhý podpredseda NS MAS, Peter Nemček z MAS Kopaničiarsky región, označuje súčasnú situáciu za mimoriadne kritickú: *„Uvedomme si, že december je oficiálne posledným mesiacom programového obdobia 2014-2020. My nemáme zazmluvnený ani jeden projekt, hoci LEADER a nástroj CLLD vynikajúco fungujú v celej Európe. Je to veľký paradox.“* Dopĺňa ho predseda NS MAS: *„V Poľsku aj Česku projekty už dávno realizujú a pomaly končia implementáciu. V Česku mali už vlani v septembri z 1 700 projektov preplatených viac ako 1 000 a predpokladám, že teraz majú preplatené takmer všetky. A my sme ešte ani nezačali. To je katastrofálna situácia.“*

Ľudia v regiónoch prestávajú veriť princípu LEADER. Kritické financovanie kancelárií MAS spôsobuje odchod kvalifikovaných pracovníkov, demotivuje starostov i podnikateľov. Kvôli nariadeniam a procesom riadiaceho orgánu sa pri implementácii stratégií neuplatňujú princípy LEADER. Ľudia z regiónov apelujú, že je nevyhnutné zjednodušovať postupy a prenechať kompetencie na miestne akčné skupiny. Konkretizuje to Juraj Bódi z MAS Podpoľanie: *„Na Slovensku treba zmeniť existujúce procesy. Hlavne v Programe rozvoja vidieka. Projekt skontrolujeme my a následne PPA ešte raz. Kontrolujú každý projekt, ktorý už prešiel kontrolou cez hodnotiteľov i kontrolou v MAS. Riadiaci orgán robí tretiu kontrolu, ako keby išlo o niečo úplne nové. Zjednodušenie by značne urýchlilo všetky procesy.* IROP deklaruje, že bude fungovať jednoduchšie. To však nevieme, lebo projekty od MAS ešte vôbec nezačal kontrolovať.*“*

Národná sieť miestnych akčných skupín, ktorá združuje 63 MAS, upozorňuje na tieto problémy už viac ako rok. Podľa Petra Nemčeka sú zainteresované ministerstvá k rozvoju vidieka hluché a systém bol zle nastavený od samotného začiatku: „*Veľmi dlho trvalo, kým sa schválili miestne akčné skupiny a pripravili sa dokumenty, ktoré mali byť hotové už na začiatku obdobia. Prvé výzvy sme mohli vyhlasovať až v roku 2019 – päť rokov od začiatku programového obdobia! Riadiace a kontrolné orgány sú personálne poddimenzované a sami zbytočne byrokratizujú celý proces. Starostovia nám neveria, neveria riadiacemu orgánu, ani štátu. Vytvára sa veľmi zlé meno MAS v území, nenapĺňajú sa ciele a ukazovatele stratégie a hrozí, že sa nevyčerpajú zdroje. Bude to hanba pre celé Slovensko – že nie sme schopní vyčerpať zdroje, ktoré sú v povinnom opatrení.“*

\*\*\*

LEADER má v Európe takmer 30-ročnú históriu. Bol spustený v roku 1991 ako jedna zo štyroch iniciatív EÚ. V roku 2007 sa stal povinnou súčasťou Programu rozvoja vidieka a v programovom období 2014 – 2020 je LEADER povinnou súčasťou programov rozvoja vidieka ako prierezový nástroj pre podporu miestneho rozvoja. Okrem opatrení z Programu rozvoja vidieka financovaného z Európskeho poľnohospodárskeho fondu pre rozvoj vidieka, ktorý spadá do gescie Ministerstva pôdohospodárstva a rozvoja vidieka SR, môžu MAS implementovať aj opatrenia z Integrovaného regionálneho operačného programu financovaného z Európskeho fondu regionálneho rozvoja, ktorý spadá pod novovytvorené Ministerstvo investícií, regionálneho rozvoja a informatizácie SR. Povinnou súčasťou eurofondov v členských krajinách bude aj v ďalšom programovom období.

\*\*\*

**Kontakty pre médiá:**

**Štefan Škultéty,** predseda Národnej siete miestnych akčných skupín SR

0917 641 297

predseda@sietmas.sk

[www.sietmas.sk](http://www.sietmas.sk)

**Veronika Fitzeková,** PR manažérka NS MAS

0908 994 585

fitzekova@gmail.com